Πορεία των ελληνικών ομάδων στα ευρωπαϊκά κύπελλα ποδοσφαίρου

**Πορεία των ελληνικών ομάδων στα ευρωπαϊκά κύπελλα ποδοσφαίρου** αποκαλείται η συμμετοχή και τα επιτεύγματα των ελληνικών ποδοσφαιρικών ομάδων στις ευρωπαϊκές διασυλλογικές διοργανώσεις.

Η Ελλάδα έλαβε για πρώτη φορά μέρος σε ευρωπαϊκή διασυλλογική διοργάνωση ποδοσφαίρου την αγωνιστική περίοδο 1959-60, στο κύπελλο Πρωταθλητριών της UEFA με εκπρόσωπο τον Ολυμπιακό και αντίπαλο την ιταλική Μίλαν. Ο πειραϊκός σύλλογος είχε προσκληθεί και έναν χρόνο νωρίτερα στην ίδια διοργάνωση (1958-59), στον προκαταρκτικό γύρο της οποίας είχε κληρωθεί με την Μπεσίκτας από την Τουρκία, για να παραιτηθεί όμως λόγω της τότε πολιτικής κρίσης μεταξύ των δύο χώρων (Σεπτεμβριανά, Κυπριακό). Πρώτη συμμετοχή στο κύπελλο Κυπελλούχων υπήρξε και πάλι από τον Ολυμπιακό την περίοδο 1961-62 (έναν χρόνο νωρίτερα, την περίοδο 1960-61 είχε ήδη ξεκινήσει το Βαλκανικό κύπελλο συλλόγων), ενώ την ίδια χρονιά (1961-62) προσκλήθηκε για πρώτη φορά εκπρόσωπος ελληνικής πόλης και για το κύπελλο Διεθνών Εκθέσεων (διοργάνωση που δεν ανήκε στην UEFA και αντικαταστάθηκε ουσιαστικά το 1971 από το κύπελλο UEFA) και συγκεκριμένα ο Ηρακλής, καθώς την περίοδο εκείνη η Θεσσαλονίκη υπήρξε έδρα διεθνούς εμπορικής έκθεσης.

Κατά την πορεία στις ευρωπαϊκές διοργανώσεις τη δεκαετία του '60, συχνές υπήρξαν οι ήττες με μεγάλη διαφορά τερμάτων και τότε σημειώθηκαν οι ευρύτερες σε επίσημο επίπεδο της ιστορίας των ελληνικών ομάδων. Συγκεκριμένα οι Ηρακλής και Άρης ηττήθηκαν 9-1 για το κύπελλο Διεθνών Εκθέσεων στις έδρες της γιουγκοσλαβικής μικτής του Νόβι Σαντ και της ουγγρικής Ουίπεστ αντίστοιχα. Ο Ολυμπιακός αποτέλεσε τον πρώτο εκπρόσωπο της Ελλάδας ο οποίος προκρίθηκε σε επόμενο γύρο ευρωπαϊκής διοργάνωσης, αποκλείοντας την πολωνική Ζαγκλέμπιε για το κύπελλο Κυπελλούχων της περιόδου 1963-64 και παράλληλα ο πρώτος που νίκησε εκτός συνόρων, επικρατώντας 2-0 των Πολωνών στον καθοριστικό τρίτο αγώνα, σε ουδέτερο γήπεδο της Βιέννης.

Τη δεκαετία του '70 η παρουσία των ελληνικών ομάδων βελτιώθηκε αισθητά. Αποκορύφωμα αυτής της ανόδου ήταν η συμμετοχή του Παναθηναϊκού στον τελικό του κυπέλλου Πρωταθλητριών 1970-71 και της ΑΕΚ στα ημιτελικά του κυπέλλου UEFA 1976-77. Τη δεκαετία του '80 ξεχώρισε η συμμετοχή του Παναθηναϊκού στα ημιτελικά του κυπέλλου Πρωταθλητριών 1984-85.

Τις επόμενες δύο δεκαετίες (1990 και 2000) η παρουσία των ελληνικών ομάδων βελτιώθηκε σημαντικά, με όλες τις κορυφαίες στιγμές να επιτυγχάνονται στο κύπελλο Πρωταθλητριών (Champions League), όπου το 1995-96 ο Παναθηναϊκός προκρίθηκε στα ημιτελικά και άλλες τρεις φορές σημειώθηκε ελληνική συμμετοχή στα προημιτελικά (1991-92 και 2001-02 του Παναθηναϊκού, 1998-99 του Ολυμπιακού). Στο κύπελλο UEFA 1999-2000 σημειώθηκε η ευρύτερη σε έκταση νίκη ελληνικής ομάδας, όταν ο ΠΑΟΚ επικράτησε εκτός έδρας της γεωργιανής Λοκομοτίβι Τιφλίδας με 7-0.

Τη σεζόν 2023–24 ο Ολυμπιακός κατέκτησε το ΟΥΕΦΑ Γιουρόπα Κόνφερενς Λιγκ νικώντας την ιταλική Φιορεντίνα στον τελικό, ενώ και η  Ομάδα Νέων U19 του Ολυμπιακού  στέφθηκε αήττητη πρωταθλήτρια Ευρώπης στο ΟΥΕΦΑ Γιουθ Λιγκ 2024. Έτσι ο Ολυμπιακός έγινε η πρώτη ελληνική  ομάδα που κατακτά ευρωπαϊκό τίτλο στο ποδόσφαιρο, αλλά και η πρώτη ευρωπαϊκή που κατακτά ευρωπαϊκό τίτλο σε άνδρες και νέους (Κ19) την ίδια σεζόν.

## Συμμετοχές των ελληνικών ομάδων στις ευρωπαϊκές διοργανώσεις
Συνολικά 20 ελληνικές ομάδες έχουν συμμετάσχει στις ευρωπαϊκές διοργανώσεις. Τέσσερις από αυτές, ο Ολυμπιακός, ,ο Παναθηναϊκός, η ΑΕΚ και ο ΠΑΟΚ έχουν συμμετάσχει μέσα στην ίδια αγωνιστική περίοδο τόσο στο κύπελλο Πρωταθλητριών (Champions League) όσο και στο UEFA (Europa League), λόγω αποκλεισμού τους από την πρώτη διοργάνωση στις προκριματικές φάσεις ή γιατί τερμάτισαν τρίτες σε αυτή των ομίλων. Οι συγκεκριμένοι σύλλογοι έχουν και την πιο συχνή παρουσία στα ευρωπαϊκά κύπελλα, ενώ μαζί με τη Λάρισα είναι οι πέντε ομάδες που έχουν συμμετάσχει και στις τρεις διοργανώσεις της UEFA. Σε τουλάχιστον δύο διαφορετικές διοργανώσεις (Κυπελλούχων - UEFA/Europa League) έχουν συμμετάσχει οι Πανιώνιος, Άρης, Ηρακλής και ΟΦΗ. Τρεις ομάδες, οι Ξάνθη, Ατρόμητος και Αστέρας Τρίπολης, έχουν λάβει μέρος μόνο σε μία διοργάνωση (Europa League) αλλά περισσότερες από μία φορές, ενώ μοναδική παρουσία έχουν οι Καστοριά, Αθηναϊκός στο κύπελλο Κυπελλούχων και οι Αιγάλεω, Παναχαϊκή, Ολυμπιακός Βόλου, Απόλλων Αθηνών, Ιωνικός Νίκαιας, ΠΑΣ Γιάννινα στο κύπελλο UEFA (Europa League).

Η ΟΥΕΦΑ δεν συμπεριλαμβάνει στους *επίσημους* ευρωπαϊκούς αγώνες κάθε ομάδας αυτούς του κυπέλλου Διεθνών Εκθέσεων το οποίο διεξαγόταν από το 1955 έως το 1971 και στο οποίο αρχικά είχαν δικαίωμα συμμετοχής μόνο ομάδες από πόλεις που φιλοξενούσαν εμπορικές εκθέσεις, χωρίς να λαμβάνεται υπόψη η θέση τους στο εθνικό τους πρωτάθλημα. Χαρακτηριστικότερο παράδειγμα την περίοδο 1960-61 όταν η Μπαρτσελόνα συμμετείχε τόσο στο κύπελλο Διεθνών Εκθέσεων, φτάνοντας ως τα προημιτελικά, όσο και στο κύπελλο Πρωταθλητριών, όπου έφτασε στον τελικό. Στον παρακάτω πίνακα οι συμμετοχές των ελληνικών ομάδων στο κύπελλο Εκθέσεων υπολογίζονται.

Συνοπτικά οι συμμετοχές (και οι αναμετρήσεις) των ελληνικών ομάδων στις ευρωπαϊκές διοργανώσεις:
 

## Σημαντικότερες επιτυχίες των ελληνικών ομάδων
Συνολικά 19 φορές έχουν καταφέρει ελληνικές ομάδες να φτάσουν στην προημιτελική φάση ευρωπαϊκής διοργάνωσης ή να προχωρήσουν ακόμα περισσότερο. Σημαντικότερες επιτυχίες των ελληνικών ομάδων στις ευρωπαϊκές διοργανώσεις αποτελούν η κατάκτηση από τον Ολυμπιακό του Europa Conference League 2024 και η συμμετοχή του Παναθηναϊκού στον τελικό του κυπέλλου Πρωταθλητριών 1970-71. Τρεις φορές ελληνικές ομάδες έχουν φτάσει μέχρι την ημιτελική φάση ευρωπαϊκής διοργάνωσης, δύο ο Παναθηναϊκός (στο κύπελλο Πρωταθλητριών), και μία η ΑΕΚ (στο κύπελλο UEFA).   Μέχρι την προημιτελική φάση έχουν φτάσει δεκατρείς φορές ελληνικές ομάδες, τις περισσότερες από αυτές στο κύπελλο Κυπελλούχων. Οι ελληνικές ομάδες που το έχουν καταφέρει είναι ο Παναθηναϊκός, η ΑΕΚ, ο Ολυμπιακός, ο ΠΑΟΚ, η Λάρισα και ο Πανιώνιος.

### [[ΟΥΕΦΑ Τσάμπιονς Λιγκ|Champions League]] / Κύπελλο Πρωταθλητριών (1955/56 – Σήμερα)

* Η *Φάση των 16* προσμετράται μόνο από την καθιέρωση του Τσάμπιονς Λιγκ.

### [[ΟΥΕΦΑ Γιουρόπα Λιγκ|Europa League]] / Κύπελλο UEFA ([[Κύπελλο ΟΥΕΦΑ 1971-1972|1971/72]] – Σήμερα)

### [[Κύπελλο Κυπελλούχων Ευρώπης (ποδόσφαιρο)|Κύπελλο Κυπελλούχων]] (1960/61 – 1998/99)

### [[ΟΥΕΦΑ Γιουρόπα Κόνφερενς Λιγκ|Europa Conference League]] (2021/22 - Σήμερα)

## Βαθμολογία ελληνικών ομάδων από το 1955/56 εως και το 2019/20
Οι βαθμοί που έχει προσφέρει κάθε ελληνικός σύλλογος στην ευρωπαϊκή κατάταξη της ΟΥΕΦΑ από το ξεκίνημα των ευρωπαϊκών κυπέλλων έως και τον αγώνα Γούλβς- Ολυμπιακός (1-0) στις 6 Αυγούστου 2020, έχει ως εξής: Ολυμπιακός 314, Παναθηναϊκός 277,5, ΑΕΚ 202,5, ΠΑΟΚ 166, Άρης 59,5, Πανιώνιος 42, ΟΦΗ 22, Λάρισα 16,5, Ηρακλής 15 , Αστέρας Τρίπολης 14, Ατρόμητος 7,5, Παναχαϊκή 5, Αιγάλεω 4, Ολυμπιακός Βόλου 3,5, Ξάνθη 3, Απόλλων Αθηνών 2, Καστοριά 1, ΠΑΣ Γιάννινα 1, Αθηναϊκός 1, Ιωνικός Ν. 0.

## Πίνακας των 4 πρώτων ελληνικών ομάδων στα Ευρωπαϊκά κύπελλα

Η συνολική βαθμολογία των ελληνικών συλλόγων στα ευρωπαϊκά κύπελλα, σύμφωνα με την οποία κατατάσσονται σε γκρούπ δυναμικότητας. Δεν υπολογίζονται οι αγώνες στο κύπελλο Εκθέσεων, τους οποίους η ΟΥΕΦΑ θεωρεί ανεπίσημους.

## Στατιστικά
* Ο Ολυμπιακός είναι η ομάδα με τους περισσότερους αγώνες (19), τις περισσότερες νίκες (12) σε μια σεζόν στα ευρωπαϊκά κύπελλα (Γιουρόπα Κόνφερενς Λιγκ 2024) και τα περισσότερα γκολ (38).
* Ο Αγιούμπ Ελ Κααμπί του Ολυμπιακού είναι ο παίκτης με τα περισσότερα γκολ σε μια σεζόν στις ευρωπαϊκές διοργανώσεις (16).
* Η ομάδα νέων του Ολυμπιακού και η πρώτη ομάδα του Ολυμπιακού ήταν αμφότερες η πρώτες ελληνικές ομάδες που κατέκτησαν ευρωπαϊκό τρόπαιο στο ποδόσφαιρο και συγκεκριμένα το ΟΥΕΦΑ Γιουθ Λιγκ η ομάδα νέων και το ΟΥΕΦΑ Γιουρόπα Κόνφερενς Λιγκ η ανδρική  ομάδα. 
* Ο Ολυμπιακός είναι η ομάδα με τις περισσότερες συμμετοχές, νίκες και γκολ σε ευρωπαϊκές διοργανώσεις (366, 145, 481).
* Ο Παναθηναϊκός είναι ο μοναδικός σύλλογος που έχει παίξει  στον τελικό του Κυπέλλου Πρωταθλητριών το (1971). 
* Η ΑΕΚ είναι η μόνη ελληνική ομάδα που έφτασε στα ημιτελικά του Κυπέλλου ΟΥΕΦΑ (1977).

## Συνοπτικά η πορεία των ελληνικών ομάδων στο κύπελλο Πρωταθλητριών (Champions League)
Η Ελλάδα συμμετείχε για πρώτη φορά στη διοργάνωση του κυπέλλου Πρωταθλητριών (Champions League) την αγωνιστική περίοδο 1959-60, με πρώτο εκπρόσωπο τον Ολυμπιακό. Πέντε ομάδες έχουν εκπροσωπήσει την Ελλάδα σε αυτή τη διοργάνωση, ο Ολυμπιακός, ο Παναθηναϊκός, η ΑΕΚ, ο ΠΑΟΚ και η Λάρισα.
* Η καλύτερη πορεία ελληνικής ομάδας στη διοργάνωση υπήρξε αυτή του Παναθηναϊκού την περίοδο 1970-71, όταν έφτασε μέχρι τον τελικό όπου ηττήθηκε από τον Άγιαξ με 2-0. 
* Δύο φορές ο Παναθηναϊκός έχει φτάσει στα ημιτελικά του θεσμού, τις περιόδους 1984-85 (αποκλείστηκε από τη Λίβερπουλ με δύο ήττες 1-0 και 4-0) και 1995-96 (αποκλείστηκε από τον Άγιαξ καθώς νίκησε μεν 1-0 στο Άμστερνταμ αλλά ηττήθηκε 3-0 στην Αθήνα).
* Τέσσερις φορές έχουν φτάσει ελληνικές ομάδες στα προημιτελικά του θεσμού. Η ΑΕΚ (1968-69) όπου αποκλείστηκε από την τσεχοσλοβάκικη Σπαρτάκ Τρνάβα (1-2 και 1-1), ο Παναθηναϊκός (1991-92), όπου συμμετείχε στον έναν από τους δύο ομίλους των προημιτελικών, με αντιπάλους τη Σαμπντόρια, τον Ερυθρό Αστέρα Βελιγραδίου και την Άντερλεχτ, ο Ολυμπιακός (1998-99) όπου αποκλείστηκε από τη Γιουβέντους με ήττα 1-2 και ισοπαλία 1-1 και ξανά ο Παναθηναϊκός για δεύτερη φορά (2001-02) όπου αποκλείστηκε από την Μπαρτσελόνα με νίκη 1-0 και ήττα 3-1.
* Η ευρύτερη νίκη ελληνικής ομάδας στη διοργάνωση ήταν της ΑΕΚ επί της Πόρτο με 6-1 την περίοδο 1978-79, ενώ η ευρύτερη ήττα υπήρξε του Ολυμπιακού από τη Γιουβέντους με 7-0 την περίοδο 2003-04.
* Η ΑΕΚ είναι η μοναδική ομάδα στην ιστορία του θεσμού, η οποία τερμάτισε αήττητη στη φάση των ομίλων, αλλά δεν προκρίθηκε στη φάση των "16", με 6 ισοπαλίες σε ισάριθμους αγώνες (2002-03).

 

## Συνοπτικά η πορεία των ελληνικών ομάδων στο κύπελλο Κυπελλούχων
Η διοργάνωση του κυπέλλου Κυπελλούχων σταμάτησε το 1999 και μέχρι τότε είχαν συμμετάσχει 11 διαφορετικές ελληνικές ομάδες. Η καλύτερη πορεία ελληνικών ομάδων στον θεσμό ήταν μέχρι την προημιτελική φάση, όπου είχαν καταφέρει να φτάσουν 2 φορές η ΑΕΚ (1996-97 και 1997-98) και από μία οι ΠΑΟΚ (1973-74), Λάρισα (1984-85), Ολυμπιακός (1992-93) και Πανιώνιος (1998-99). 

## Συνοπτικά η πορεία των ελληνικών ομάδων στο κύπελλο  Διεθνών Εκθέσεων
Συνολικά 6 ομάδες είχαν εκπροσωπήσει την Ελλάδα στο  κύπελλο Διεθνών Εκθέσεων (διοργάνωση που θεωρείται ανεπίσημη από την ΟΥΕΦΑ η οποία σταμάτησε το 1971 και ουσιαστικά αντικαταστάθηκε από το κύπελλο UEFA). Πρώτη συμμετοχή ελληνικής ομάδας για το κύπελλο Διεθνών Εκθέσεων ήταν από τον Ηρακλή την περίοδο 1961-62.

## Συνοπτικά η πορεία των ελληνικών ομάδων στο κύπελλο UEFA (Europa League)
Συνολικά 18 ομάδες έχουν εκπροσωπήσει την Ελλάδα στο κύπελλο UEFA (Europa League).
Πρώτη συμμετοχή ελληνικής ομάδας για το κύπελλο UEFA ήταν από τον Πανιώνιο την περίοδο 1971-72. Την καλύτερη πορεία στη διοργάνωση έχει πραγματοποιήσει η ΑΕΚ την αγωνιστική περίοδο 1976-77, όταν έφτασε μέχρι τα ημιτελικά της διοργάνωσης, αποκλείοντας κατά σειρά Ντιναμό Μόσχας, Ντέρμπι Κάουντι, Ερυθρό Αστέρα και Κουίνς Παρκ Ρέιντζερς για να αποκλειστεί από τη μετέπειτα νικήτρια του θεσμού Γιουβέντους.
 

## Συνοπτικά η πορεία των ελληνικών ομάδων στο κύπελλο [[ΟΥΕΦΑ Γιουρόπα Κόνφερενς Λιγκ|UEFA Europa Conference League]]
Η διοργάνωση UEFA Europa Conference League ξεκίνησε από την περίοδο 2021-22.

## Στατιστικά στοιχεία ανά χώρα
Οι ελληνικές ομάδες στις ευρωπαϊκές διοργανώσεις έχουν αναμετρηθεί περισσότερες φορές με ισπανικές και ιταλικές ομάδες (συνολικά 110 και 104 αναμετρήσεις αντίστοιχα). Παράλληλα αυτές αποδεικνύονται και οι δυσκολότερες αντίπαλοι των ελληνικών ομάδων, καθώς στις πολυάριθμες συναντήσεις τους έχουν καταφέρει να αποκλείσουν (σε νοκ άουτ αγώνες) ισπανικές ομάδες μόνο τρεις φορές και ιταλικές έξι. Από πλευράς Ισπανίας "θύματα" αποκλεισμού υπήρξαν δύο φορές η Ατλέτικο Μαδρίτης (από τους Πανιώνιο για το κύπελλο UEFA 1971-72 και ΟΦΗ για το κύπελλο UEFA 1993-94) και μία η Σαραγόσα (από τον Άρη για το κύπελλο UEFA 2007-08), ενώ από ιταλικής πλευράς οι Γιουβέντους, Ρόμα (και οι δύο από τον Παναθηναϊκό για το κύπελλο UEFA 1987-88 και το Europa League 2009-10 αντίστοιχα), η Κάλιαρι (από τον Ολυμπιακό για το κύπελλο UEFA 1972-73), η Περούτζια (από τον Άρη για το κύπελλο UEFA 1979-80), ενώ δύο φορές έχει αποκλειστεί η Ουντινέζε (από τους ΠΑΟΚ για το κύπελλο UEFA 2000-01 και Πανιώνιο για το κύπελλο UEFA 2004-05).

Οκτώ φορές έχουν καταφέρει ελληνικές ομάδες να αποκλείσουν αγγλικές (σε νοκ άουτ αγώνες). Την Έβερτον (ο Παναθηναϊκός για το κύπελλο Πρωταθλητριών 1970-71), ΚΠΡ, Ντέρμπι Κάουντι (και τις δύο η ΑΕΚ για το κύπελλο UEFA 1976-77), Άρσεναλ (δύο φορές, μία ο ΠΑΟΚ για το κύπελλο UEFA 1997-98 και μία ο Ολυμπιακός για το Europa League 2019-20), Άστον Βίλα ο Ολυμπιακός για το Κόνφερενς Λιγκ 2023–24, Μπλάκμπερν (η Λάρισα για το κύπελλο UEFA 2007-08) και Μπέρνλι (ο Ολυμπιακός για το Europa League 2018-19), ενώ δύο φορές ελληνικές ομάδες έχουν αποκλείσει γερμανικές (σε νοκ άουτ αγώνες), η ΑΕΚ την Μπάγερ Λεβερκούζεν για το κύπελλο UEFA 2000-01 και ο Αστέρας Τρίπολης τη Μάιντς για το Europa League 2014-15.

Αναλυτικά τα στατιστικά στοιχεία ανά χώρα των ελληνικών ομάδων στις ευρωπαϊκές διοργανώσεις1 (στις στήλες "Προκρίσεις" και "Αποκλεισμοί" προσμετρώνται και οι αγώνες των ομίλων):
 

Επεξηγήσεις: "Πρ." = Προκρίσεις ελληνικών ομάδων, "Απ." = Αποκλεισμοί ελληνικών ομάδων
1 Συμπεριλαμβάνονται και οι αγώνες στο κύπελλο Διεθνών Εκθέσεων
2 Συμπεριλαμβάνονται και οι αγώνες εναντίον γεωργιανών ομάδων της πρώην ενιαίας ΕΣΣΔ
3 Συμπεριλαμβάνονται και οι αγώνες εναντίον κροατικών ομάδων της πρώην ενιαίας Γιουγκοσλαβίας
4 Την αγωνιστική περίοδο 2011-12 η Ντιφερντάνζ από το Λουξεμβούργο, αν και ηττήθηκε δύο φορές από τον Ολυμπιακό Βόλου, πήρε την πρόκριση στην επόμενη φάση λόγω τιμωρίας της ελληνικής ομάδας από την UEFA
5 Συμπεριλαμβάνονται και οι αγώνες εναντίον ουκρανικών ομάδων της πρώην ενιαίας ΕΣΣΔ
6 Συμπεριλαμβάνονται και οι αγώνες εναντίον ρωσικών ομάδων της πρώην ενιαίας ΕΣΣΔ
7 Συμπεριλαμβάνονται και οι αγώνες εναντίον σερβικών ομάδων της πρώην ενιαίας Γιουγκοσλαβίας
8 Συμπεριλαμβάνονται και οι αγώνες εναντίον σλοβακικών ομάδων της πρώην ενιαίας Τσεχοσλοβακίας
9 Συμπεριλαμβάνονται και οι αγώνες εναντίον τσέχικων ομάδων της πρώην ενιαίας Τσεχοσλοβακίας


## Οι κορυφαίοι σκόρερ των ελληνικών ομάδων στις ευρωπαϊκές διοργανώσεις
Στην πρώτη θέση των σκόρερ των ελληνικών ομάδων στις ευρωπαϊκές διοργανώσεις βρίσκεται ο Δημήτρης Σαλπιγγίδης έχοντας σημειώσει 30 τέρματα συνολικά. Ανά διοργάνωση, πρώτοι στο Champions League (κύπελλο Πρωταθλητριών) είναι ο Αντώνης Αντωνιάδης και ο Κώστας Μήτρογλου με 13 τέρματα, στο κύπελλο Κυπελλούχων ο Νίκος Αναστόπουλος με 8 τέρματα, στο Europa League (κύπελλο UEFA) ο Δημήτρης Σαλπιγγίδης με 23 τέρματα και στο ΟΥΕΦΑ Κονφερενς Λιγκ ο Αγιούμπ Ελ Κααμπί με 12 τέρματα.

Ανά σύλλογο στην πρώτη θέση βρίσκονται ο Ντέμης Νικολαΐδης με 26 τέρματα για την ΑΕΚ, ο Κριστόφ Βαζέχα με 25 τέρματα για τον Παναθηναϊκό, ο Αγιούμπ Ελ Κααμπί με 25 τέρματα για τον Ολυμπιακό και ο Στέφανος Αθανασιάδης με 20 τέρματα για τον ΠΑΟΚ.

Τα περισσότερα τέρματα ελληνικής ομάδας που έχουν σημειωθεί από έναν παίκτη σε έναν αγώνα είναι 4 και έχουν επιτευχθεί από τρεις διαφορετικούς ποδοσφαιριστές. Πρώτος υπήρξε ο Αντώνης Αντωνιάδης του Παναθηναϊκού για το κύπελλο Πρωταθλητριών 1970-71 εναντίον της λουξεμβουργιανής Ζενές Ες (5-0), ακολούθησε ο Ντέμης Νικολαΐδης της ΑΕΚ για το κύπελλο UEFA 2000-01 εναντίον της δανικής Χερφόλγκε (5-0) και τελευταίος ο Σουηδός Μάρκους Μπεργκ του Παναθηναϊκού για το Europa League 2014-15 εναντίον και πάλι δανικής ομάδας, της Μίντιλαντ (4-1).

## ΟΥΕΦΑ Γιουθ Λιγκ
Το ΟΥΕΦΑ Γιουθ Λιγκ είναι μια ευρωπαϊκή ποδοσφαιρική διοργάνωση νέων, αντίστοιχη του Τσάμπιονς Λιγκ ανδρών, όπου συμμετέχουν οι ομάδες νέων (U19) των συλλόγων που αγωνίζονται στη φάση των ομίλων του Τσάμπιονς Λιγκ, συν τους εγχώριους πρωταθλητές νέων των υψηλότερων βαθμολογικά εθνικών ενώσεων. Ξεκίνησε την περίοδο 2013-14 και ο Ολυμπιακός αναδείχθηκε πρωταθλητής Ευρώπης για το 2024. Έγινε έτσι η πρώτη ελληνική ομάδα που κατακτά ευρωπαίκό τίτλο στο ποδόσφαιρο, σε επίπεδο συλλόγων. Στον παρακάτω πίνακα παρουσιάζεται ο πίνακας των ποδοσφαιρικών ομάδων στο ΟΥΕΦΑ Γιουθ Λιγκ.

## Αναλυτικά η πορεία των ελληνικών ομάδων στις ευρωπαϊκές διοργανώσεις
* Πορεία των ελληνικών ομάδων στα ευρωπαϊκά κύπελλα ποδοσφαίρου (1960-1969)
* Πορεία των ελληνικών ομάδων στα ευρωπαϊκά κύπελλα ποδοσφαίρου (1970-1979)
* Πορεία των ελληνικών ομάδων στα ευρωπαϊκά κύπελλα ποδοσφαίρου (1980-1989)
* Πορεία των ελληνικών ομάδων στα ευρωπαϊκά κύπελλα ποδοσφαίρου (1990-1999)
* Πορεία των ελληνικών ομάδων στα ευρωπαϊκά κύπελλα ποδοσφαίρου (2000-2009)
* Πορεία των ελληνικών ομάδων στα ευρωπαϊκά κύπελλα ποδοσφαίρου (2010-2019)
* Πορεία των ελληνικών ομάδων στα ευρωπαϊκά κύπελλα ποδοσφαίρου (2020-2029)

## Παραπομπές


## Πηγές
* UEFA - Το επίσημο site
* UEFA - Βαθμολογία χωρών 
* UEFA - Βαθμολογία συλλόγων 
*UEFA Champions League Handbook 2018-19 ALL-TIME RECORDS 1959-2019
*UEFA Europa League Handbook 2018-19 ALL-TIME RECORDS 1971-2019
**"Γκολ 2000 • Ένας αιώνας ποδόσφαιρο: αλμανάκ, ιστορία, σχόλια"*, Ανδρέας Μπόμης, *Εκδόσεις Πελεκάνος*, Αθήνα 2000, ISBN 978-000-4000-05-3

*